送薛樂道知鄖鄉
作者：黄庭堅
朝代：宋

paragraphs: 黄山葉縣連牆居，謝公席上對摴蒱。
雙鬟女弟如桃李，早許歸我舍中雛。
平生同憂共安樂，歲晚相看青雲衢。
去年樽酒輦轂下，各喜身爲反哺烏。
城頭歸烏尾畢逋，春寒啄雪送行車。
解佩我無明月珠，折柳不對千里駒。
念君胸中極了了，作吏辦事猶詩書。
濁酒挽人作年少，關防心地亦時須。
鄖鄉縣古民少訟，但問自己不關渠。
登臨一笑雙白髮，宜城凍筍供行厨。
人生此樂他事無，行李道出漢南都。
寄聲諸謝今何如，謝公書堂迷竹塢。
手種竹今青青否，我思謝公淚成雨，屬公去灑穰下土。